KOMISSION ASETUS (ETY) N:o 2127/89,
annettu 14 päivänä heinäkuuta 1989,
vuoden 1989 toiselle neljännekselle myönnettävien korkealaatuisen naudanlihan tuontitodistusten vakuuksista ja naudanliha-alan tuonti- ja vientitodistustenjärjestelmän soveltamista koskevista erityisistä yksityiskohtaisista säännöistä annetusta asetuksesta (ETY) N:o 2377/80 poikkeamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon naudanliha-alan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 805/68(1), sellaisena kuin se on viimeksi muutettuna asetuksella (ETY) N:o 571/89(2), ja erityisesti sen 15 artiklan 2 kohdan ja 25 artiklan,
ottaa huomioon CN-koodeihin 0201 ja 0202 kuuluvien korkealaatuisten tuoreiden, jäähdytettyjen tai jäädytettyjen naudanlihojen sekä CN-koodeihin 0206 10 95 ja 0206 29 91 kuuluvien tuotteiden yhteisön tariffikiintiön vahvistamisesta 19 päivänä joulukuuta 1988 annetun neuvoston asetuksen (ETY) N:o 4075/88(3) ja erityisesti sen 2 artiklan,
sekä katsoo, että
komission asetuksessa (ETY) N:o 4148/88(4) vahvistetaan yksityiskohtaiset säännöt neuvoston asetuksissa (ETY) N:o 4075/88 ja (ETY) N:o 4077/88(5) säädettyjen tuontijärjestelmien soveltamisesta naudanliha-alalla,
tuontitodistusten myöntämisestä korkealaatuisille tuoreille, jäähdytetyille tai jäädytetyille naudanlihoille 20 päivänä huhtikuuta 1989 annetussa komission asetuksessa (ETY) N:o 1030/89(6) vahvistetaan prosenttiosuus, joka vuoden 1989 toisella neljänneksellä haetuista määristä voidaan tuoda,
komission päätöksellä 89/15/ETY(7), sellaisena kuin se on muutettuna päätöksellä 89/18/ETY(8), keskeytetään toistaiseksi ihmisravinnoksi tarkoitettujen nautojen ja lihojen tuonti Amerikan yhdysvalloista ja Kanadasta 1 päivästä tammikuuta 1989,
mainittujen maiden kanssa kyseisen keskeyttämisen peruuttamisen mahdollistavan ratkaisun löytämiseksi pidetyt yhteydet ovat johtaneet todistusten myöntämiseen asetuksen (ETY) N:o 1030/89 mukaisesti; tällaisen ratkaisun puuttuessa myönnettyjä todistuksia ei ole voitu käyttää; sen vuoksi on aiheellista säätää mainittujen todistusten saamiseksi annettujen vakuuksien vapauttamisesta samoin kuin mitä komission asetuksessa (ETY) N:o 1485/89(9) säädetään ensimmäisen vuosineljänneksen osalta,
komission asetuksessa (ETY) N:o 2377/80(10), sellaisena kuin se on viimeksi muutettuna asetuksella (ETY) N:o 3182/88(11), vahvistetaan erityisjärjestelmän käytännön hallintoa koskevat yksityiskohtaiset säännöt; sen 12 artiklan 3 kohdan mukaan edellisenä vuosineljänneksenä käyttämättä jäänyt määrä lasketaan mukaan seuraavana vuosineljänneksenä käytettävissä olevaan määrään; sen 15 artiklan 6 kohdan d alakohdan mukaan komissio vahvistaa mainitun käyttämättä jääneen määrän käytettävissä olevan määrän ja sen määrän, jolle todistuksia haetaan, erotuksen perusteella, ottamatta kuitenkaan huomioon niitä määriä, joille myönnettyjä todistuksia ei ole käytetty,
vuoden 1989 ensimmäisenä ja toisena neljänneksenä hakemukset ovat ylittäneet näille kahdelle neljännekselle säädetyt käyttövarat; sen vuoksi komissio on vahvistanut haettujen määrien vähentämiselle yhtenäisen prosenttiluvun; komission päätöksen 89/15/ETY perusteella vuoden 1989 ensimmäiselle ja toiselle neljännekselle myönnettyjä todistuksia ei kuitenkaan ole täysin voitu käyttää,
tuontien keskeyttämistoimenpide on peruutettu komission päätöksellä 89/353/ETY(12), jolla muutetaan päätöstä 89/15/ETY; sen vuoksi näiden tuotteiden todellinen tuonti Amerikan yhdysvalloista voidaan aloittaa uudelleen; asetuksessa (ETY) N:o 4148/88 vuodelle 1989 säädetyn koko kiintiön käyttämiseksi on osoittautunut aiheelliseksi sallia vuoden 1989 kahtena ensimmäisenä neljänneksenä käyttämättä jääneiden määrien siirto viimeiselle neljännekselle; tämän vuoksi olisi poikettava asetuksen (ETY) N:o 2377/80 mainituista säännöksistä, ja
tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksen (ETY) N:o 1030/89 mukaisesti myönnettyjen tuontitodistusten vakuudet vapautetaan asianomaisten pyynnöstä kuukauden kuluessa tästä pyynnöstä, mikäli tuontitapahtumaa ei ole voitu toteuttaa päätöksen 89/15/ETY johdosta.
Asianmukaisesti perusteltu hakemus on esitettävä kyseisen jäsenvaltion toimivaltaiselle viranomaiselle viimeistään 15 päivänä elokuuta 1989.
2 artikla
Jäsenvaltioiden on annettava 15 päivään syyskuuta mennessä komissiolle tieto määristä, joita asetuksen (ETY) N:o 1485/89 ja tämän asetuksen 1 artiklan säännökset koskevat.
3 artikla
Poiketen siitä, mitä asetuksen (ETY) N:o 2377/80 12 artiklan 3 kohdassa ja 15 artiklan 6 kohdan d alakohdassa säädetään, komissio vahvistaa lihamäärät, joita asetuksen (ETY) N:o 1485/89 ja tämän asetuksen 1 artiklan säännökset koskevat ja jotka lisätään vuoden 1989 viimeisellä neljänneksellä käytettävissä oleviin määriin.
4 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä heinäkuuta 1989.